প্রধানমন্ত্রীরদপ্তর
মধ্যপ্রদেশের জব্বলপুরে ১২,৬০০ কোটি টাকারও বেশি মূল্যের একাধিক প্রকল্পের উদ্বোধন ও শিলান্যাস করলেন প্রধানমন্ত্রী
জব্বলপুরের ‘বীরাঙ্গনা রানী দুর্গাবতী স্মারক ও উদ্যান ’-এ ভূমি পূজনে সামিল হলেন তিনি, বীরাঙ্গনা রানী দুর্গাবতীর ৫০০তম জন্মবার্ষিকীতে প্রকাশ করলেন স্মারক মুদ্রা এবং ডাক টিকিট
প্রধানমন্ত্রী মধ্যপ্রদেশের সড়ক পরিকাঠামোর বিকাশে ৪৮০০ কোটি টাকারও বেশি মূল্যের একগুচ্ছ প্রকল্পের সূচনা করলেন, জাতির উদ্দেশে উৎসর্গ করলেন ১,৮৫০ কোটি টাকারও বেশি মূল্যের রেল প্রকল্প এবং বিজয়পুর-আউরাইয়াঁ-ফুলপুর পাইপ লাইন প্রকল্প
“বিগত কয়েক সপ্তাহে উজ্জ্বলা যোজনার আওতায় গ্যাস সিলিণ্ডারের দাম ৫০০ টাকা কমেছে”
“জনধন, আধার এবং মোবাইল ত্রয়ী দুর্নীতি দূর করেছে”
“ডবল ইঞ্জিন সরকার বঞ্চিতদের অগ্রাধিকার দেয়”
নতুন দিল্লি, ৫ ই অক্টোবর ২০২৩
প্রধানমন্ত্রী নরেন্দ্র মোদী মধ্যপ্রদেশের জব্বলপুরে ১২,৬০০ কোটি টাকারও বেশি মূল্যের বিভিন্ন সড়ক, রেল, গ্যাস পাইপ লাইন, আবাসন এবং পরিশ্রুত পানীয় জল প্রকল্পের উদ্বোধন ও শিলান্যাস করেছেন। বীরাঙ্গনা রানী দুর্গাবতীর ৫০০তম জন্মবার্ষিকী উপলক্ষে তাঁর নামাঙ্কিত স্মারক ও উদ্যানের ভূমি পূজনে সামিল হন তিনি। ইন্দোরে লাইটহাউস প্রকল্পের আওতায় নির্মিত হাজারটি বাড়ির উদ্বোধন, জব্বলপুরের মান্ডলা এবং দিনদরী জেলায় জলজীবন মিশনের একাধিক প্রকল্পের শিলান্যাস, সেওনী জেলায় জলজীবন প্রকল্পের উদ্বোধন, রাজ্যের পরিকাঠামোর উন্নয়নে ৪,৮০০ কোটি টাকারও বেশি সড়ক প্রকল্পের উদ্বোধনের পাশাপাশি ১,৮৫০ কোটি টাকারও বেশি মূল্যের রেল প্রকল্পের উদ্বোধন করলেন তিনি। বিজয়পুর-আউরাইয়াঁ-ফুলপুর পাইপ লাইন প্রকল্প এবং জব্বলপুরের একচি নতুন বটলিং প্লান্টেরও উদ্বোধন করেন প্রধানমন্ত্রী। শিলান্যাস করেন মুম্বই-নাগপুর-ঝাড়সুগুডা পাইপলাইনের নাগপুর-জব্বলপুর অংশের।
বীরাঙ্গনা রানী দুর্গাবতীর মূর্তিতে শ্রদ্ধা জানানোর পাশাপাশি একটি প্রদর্শনীও ঘুরে দেখেন তিনি। প্রকাশ করেন স্মারক মুদ্রা এবং ডাক টিকিট।
রানী দুর্গাবতীর ৫০০তম জন্মবার্ষিকী উদযাপিত হচ্ছে দেশজুড়ে। এই উপলক্ষে আয়োজিত গৌরব যাত্রার সমাপনে তাঁর ভাষণে প্রধানমন্ত্রী বলেন, বীরাঙ্গনা রানী দুর্গাবতী স্মারক ও উদ্যান তৈরি হয়ে উঠলে তা একটি তীর্থক্ষেত্রে পরিণত হবে। এই বীরাঙ্গনার জীবন ও আদর্শ দেশ গঠনে আমাদের প্রেরণা জোগায়। এই উপলক্ষে সমগ্র আদিবাসী সমাজ এবং দেশের ১৪০ কোটি নাগরিককে শুভেচ্ছা জানান প্রধানমন্ত্রী। তিনি বলেন, স্বাধীনতার পর দেশের বহু কৃতি সন্তানকে সেভাবে মর্যাদা দেওয়া হয়নি- যা খুবই দুঃখের।
এদিন চালু হওয়া প্রায় ১২৬০০ কোটি টাকা মূল্যের একগুচ্ছ প্রকল্প, কৃষক এবং যুবা সহ লক্ষ লক্ষ মানুষের জীবনে সদর্থক পরিবর্তন আনবে বলে প্রধানমন্ত্রী মন্তব্য করেন। নতুন শিল্প তৈরি হওয়ার সঙ্গে সঙ্গে এই অঞ্চলের যুবক-যুবতীদের কর্মসংস্থানেও গতি আসবে বলে উল্লেখ করেন তিনি।
মহিলাদের পরিবেশ দূষণের হাত থেকে বাঁচাতে ধোঁয়ামুক্ত রান্না ঘরের ব্যবস্থা করা তাঁর সরকারের অগ্রাধিকার বলে প্রধানমন্ত্রী ফের উল্লেখ করেছেন। তিনি বলেন, ২৪ ঘন্টায় একটি চুল্লি থেকে যে পরিমাণ ধোঁয়া নির্গত হয়, তা ৪০০ টি সিগারেট খাওয়ার সমান ক্ষতি করতে পারে। এই বিষয়টিতে আগে সেভাবে নজর দেওয়া হয়নি বলে প্রধানমন্ত্রী মন্তব্য করেন। গ্যাস সংযোগ পাওয়ার ক্ষেত্রে আগে যে দুর্ভোগ পোয়াতে হত উজ্জ্বলা যোজনা তা দূর করেছে বলে প্রধানমন্ত্রী উল্লেখ করেন। উৎসবের মরশুমে এই যোজনার আওতায় গ্যাস সিলিণ্ডারের দাম ৪০০ টাকা কমানোর প্রসঙ্গ তুলে ধরেন তিনি। ওই রাজ্যে গ্যাস পাইপ লাইন পাতার প্রকল্প সম্পর্কে তিনি বলেন, এধরনের উদ্যোগের সুবাদে কেন্দ্রীয় সরকার সস্তায় রান্নার গ্যাস সরবরাহের প্রশ্নে অনেক দূর এগোতে পেরেছে।
আগের সরকারের আমলে যে ব্যাপক দুর্নীতি হয়েছে এবং দরিদ্রদের জন্য প্রেরিত অর্থ দুর্নীতিগ্রস্তদের পকেটে গেছে সেই বিষয়টি অনলাইনে ১০বছর আগেকার সংবাদ শিরোনাম দেখলেই স্পষ্ট হবে বলে প্রধানমন্ত্রী মন্তব্য করেছেন।
তিনি বলেন, ২০১৪-র পর থেকে দুর্নীতি দূর করতে বর্তমান সরকারের নেওয়া একের পর এক পদক্ষেপের দরুন ছবিটা এখন অনেক পাল্টে গেছে। প্রযুক্তির সহায়তায় ১১ কোটি ভুয়ো প্রাপকের নাম বাদ দেওয়া হয়েছে সংশ্লিষ্ট তালিকা থেকে। এক্ষেত্রে অসাধারণ ভূমিকা পালন করেছে জনধন, আধার এবং মোবাইল ত্রয়ী। ২ দশমিক ৫ কোটিরও বেশি টাকা ভুল হাতে গিয়ে পড়া আটকানো গেছে বলে প্রধানমন্ত্রীর মন্তব্য। মাত্র ৫০০ টাকায় উজ্জ্বলা প্রাপকদের গ্যাস সিলিণ্ডার সরবরাহ করার পাশাপাশি, আয়ুষমান যোজনার আওতায় ৫ কোটি পরিবারকে নিখরচায় স্বাস্থ্য পরিষেবা দিতে সরকার ৭০ হাজার কোটি টাকা খরচ করছে বলে প্রধানমন্ত্রী জানান। কৃষক ও পিছিয়ে পড়া বর্গের কল্যাণে তাঁর সরকারের গৃহীত উদ্যোগগুলির প্রসঙ্গে প্রধানমন্ত্রী পিএম কিষাণ সম্মাননিধির আওতায় ক্ষুদ্র কৃষকদের ব্যাঙ্ক অ্যাকাউন্টে আড়াই লক্ষ কোটি টাকারও বেশি পাঠানো কিংবা দরিদ্র পরিবারগুলির জন্য স্থায়ী বাসস্থানের সংস্থানে ৪ লক্ষ কোটি টাকা সরকারি ব্যয়ের কথা তুলে ধরেন। ইন্দোরে আধুনিক প্রযুক্তির সহায়তায় নির্মিত এক হাজারটি বাড়ির উদাহরণ দেন তিনি।
প্রধানমন্ত্রী বলেন, মধ্যপ্রদেশের কাছে এ এক গুরুত্বপূর্ণ সন্ধিক্ষণ। উন্নয়নে বাধা আসলে বিগত দু-দশকের যাবতীয় প্রচেষ্টা ব্যর্থতায় পর্যবসিত হবে। যুবাদের উদ্দেশে বার্তা দিয়ে প্রধানমন্ত্রী তাঁর ভাষণে আরও বলেন, এই প্রজন্মের সন্তানরা যাতে উন্নত মধ্যপ্রদেশের সাক্ষী থাকতে পারে তা নিশ্চিত করা জরুরী। বর্তমান সরকার মধ্যপ্রদেশকে কৃষি এবং শিল্পক্ষেত্রে নতুন উচ্চতায় নিয়ে গেছে বলে প্রধানমন্ত্রী মন্তব্য করেন। ভারতের প্রতিরক্ষা সরঞ্জাম রপ্তানি সাম্প্রতিক বছরগুলিতে কয়েকগুণ বেড়েছে বলে জানিয়ে প্রধানমন্ত্রী বলেন, জব্বলপুরে রয়েছে প্রতিরক্ষা সরঞ্জাম নিমার্ণের ৪ টি কারখানা। প্রতিরক্ষা সরঞ্জাম নির্মানের ক্ষেত্রে সরকারের মেক-ইন-ইন্ডিয়া কর্মসূচির সুফল পাচ্ছে মধ্যপ্রদেশও। ব্যবস্থা হচ্ছে হাজার হাজার মানুষের কর্মসংস্থানের।
প্রধানমন্ত্রী বলেন, ভারতের পতাকা এখন বিভিন্ন ক্ষেত্রেই সগর্বে উড্ডীন। চলতি এশিয়ান গেমসে দেশের সাফল্য গর্বিত করেছে প্রতিটি মানুষকে। জি-২০ শিখর সম্মেলন সফল ভাবে আয়োজিত হয়েছে এদেশে। চন্দ্রযান অভিযানের সুবাদে সারা বিশ্ব এখন সম্ভ্রমের চোখে দেখছে ভারতকে। ‘ভোকাল ফর লোকাল’-এর মন্ত্রের বাস্তবায়ন চলছে জোরকদমে। গান্ধী জয়ন্তী উপলক্ষে দিল্লির একটি বিপনী থেকে বিক্রি হয়েছে দেড় কোটি টাকারও বেশি মূল্যের খাদিপণ্য। স্টার্টআপের দুনিয়ায় একের পর এক সাফল্যের সোপান পেরিয়ে চলেছেন ভারতের তরুণ-তরুণীরা। পয়লা অক্টোবর শুরু হওয়া বিশেষ পরিচ্ছন্নতা অভিযানে দেশের ৯ লক্ষের বেশি জায়গায় যোগ দিয়েছেন প্রায় ৯ কোটি মানুষ।
ভারত যখন উন্নয়নের প্রশ্নে একের পর এক মাইল ফলক অতিক্রম করে চলেছে তখন কিছু রাজনৈতিক দল দেশকে কালিমালিপ্ত করার প্রচেষ্টায় মেতেছে বলে প্রধানমন্ত্রী মন্তব্য করেন। ওই সব মহল ডিজিটাল ভারত অভিযান কিংবা দেশে নির্মিত কোভিড প্রতিষেধক নিয়ে প্রশ্ন তুলেছে, এমনকি দেশের শত্রুদের কথা বিশ্বাস করে সেনাবাহিনীর ভূমিকা নিয়েও সন্দেহ প্রকাশ করেছে বলে প্রধানমন্ত্রীর খেদোক্তি। অমৃত মহোৎসব উদযাপন কিংবা অমৃত সরোবর তৈরির উদ্যোগ নিয়ে সমালোচনাও অত্যন্ত দুর্ভাগ্যের বলে প্রধানমন্ত্রী মন্তব্য করেন।
দেশ গঠনের কাজে অতুলনীয় অবদান থাকা সত্ত্বেও অনন্য সাংস্কৃতিক ঐতিহ্যের উত্তরাধিকারী আদিবাসী জনগোষ্ঠী স্বাধীনতার পর দীর্ঘ দিন অবহেলিত থেকেছেন বলে মন্তব্য করে প্রধানমন্ত্রী বলেন, অটলজির সরকারের সময়ই প্রথম আদিবাসীদের কল্যাণের লক্ষে পৃথক একটি মন্ত্রক গড়ে তোলা হয় এবং এবাবদ বরাদ্দও বাড়ানো হয়। বিগত ৯ বছরে এই খাতে বরাদ্দ আরও কয়েকগুণ বেড়েছে বলে প্রধানমন্ত্রী জানান। তিনি আরও বলেন, দেশের রাষ্ট্রপতি পদে এই প্রথম আসীন হয়েছেন একজন আদিবাসী মহিলা, ভগবান বীরসা মুন্ডার জন্মবার্ষিকী চিহ্নিত হয়েছে জনজাতীয় গৌরব দিবস হিসেবে। বরেণ্য আদিবাসীদের শ্রদ্ধা জানাতে এবং এই জনগোষ্ঠীর কল্যাণের লক্ষ্যে সরকারের আরও নানা পদক্ষেপের কথা উল্লেখ করে প্রধানমন্ত্রী বলেন, রানী দুর্গাবতীর নামাঙ্কিত যে স্মারকটি তৈরি হচ্ছে তা গোন্দ গোষ্ঠীর মানুষজনের কাছে প্রেরণার উৎস হয়ে উঠবে।
প্রধানমন্ত্রী বলেন, ডবল ইঞ্জিন সরকার বঞ্চিতদের অগ্রাধিকার দেয়। পরিশ্রুত পানীয় জল সরবরাহের লক্ষ্যে এদিন চালু হওয়া প্রকল্পগুলির সুবিধা পৌঁছে যাবে প্রায় ১ হাজার ৬০০ গ্রামে।
মহিলা এবং পিছিয়ে পড়া বর্গের উন্নয়নের লক্ষ্যে সরকারের গৃহীত উদ্যোগগুলির প্রসঙ্গে প্রধানমন্ত্রী নারী শক্তি বন্দন এবং পিএম বিশ্বকর্মা প্রকল্পেরও উল্লেখ করেন।
অনুষ্ঠানে উপস্থিত ছিলেন, মধ্যপ্রদেশের রাজ্যপাল মঙ্গুভাই সি প্যাটেল, মুখ্যমন্ত্রী শিবরাজ সিং চৌহান প্রমুখ।
PG/AC /SG
(